b'\n_START_ARTICLE_\nApvaisinimas in vitro\n_START_PARAGRAPH_\nApvaisinimas in vitro (lot. in vitro \xe2\x80\x93 stikle, m\xc4\x97gintuv\xc4\x97lyje) \xe2\x80\x93 tai pagalbinio apvaisinimo b\xc5\xabdas, kurio metu moters kiau\xc5\xa1ial\xc4\x85st\xc4\x97 yra apvaisinama laboratorin\xc4\x97mis s\xc4\x85lygomis, susidariusi zigota palaikoma iki tam tikros savo raidos stadijos, o paskui gemalas \xc4\xafvedamas \xc4\xaf gimdos ertm\xc4\x99. Metodas i\xc5\xa1vystytas nusta\xc4\x8dius tokius nevaisingumo atvejus, kai yra visi\xc5\xa1kas gimdos kaklelio arba kiau\xc5\xa1intakio nepraeinamumas, nors kiau\xc5\xa1id\xc5\xbei\xc5\xb3 funkcija yra normali (tuomet gaminasi kiau\xc5\xa1in\xc4\x97lis, kurio negali pasiekti spermatozoidai). Tokios prie\xc5\xbeastys sudaro ma\xc5\xbedaug 10\xe2\x80\x9320 proc. nevaisingumo atvej\xc5\xb3, nors dabar apvaisinimas m\xc4\x97gintuv\xc4\x97lyje yra taikomas ir esant kitokioms nevaisingumo prie\xc5\xbeastims.\n_START_SECTION_\nTechnologija\n_START_PARAGRAPH_\nSubrendusi kiau\xc5\xa1ial\xc4\x85st\xc4\x97 vakuuminiu b\xc5\xabdu yra i\xc5\xa1imama i\xc5\xa1 kiau\xc5\xa1id\xc4\x97s, patalpinama \xc4\xaf ind\xc4\x85 su specialiu skys\xc4\x8diu, ten apvaisinama vyro spermijais ir paskui yra \xc4\xafvedama \xc4\xaf gimd\xc4\x85, kur u\xc5\xbesimezga vaisius. Metodo veiksmingumas kol kas yra gana \xc5\xbeemas \xe2\x80\x93 iki 30 proc., tod\xc4\x97l siekiant didesn\xc4\x97s s\xc4\x97km\xc4\x97s garantijos, apvaisinimui imamos kelios (5-10) kiau\xc5\xa1ial\xc4\x85st\xc4\x97s, kurios visos apvaisinamos vienu metu, o susidar\xc4\x99 gemalai u\xc5\xbe\xc5\xa1aldomi. \xc4\xae moters gimd\xc4\x85 gemal\xc5\xb3 implantacijos vykdomos tol, kol pasiekiamas norimas rezultatas, arba iki kol baigiasi pagaminti gemalai. Jei n\xc4\x97\xc5\xa1tumas pavyksta i\xc5\xa1 paties pirmo karto \xe2\x80\x93 lik\xc4\x99 gemalai sunaikinami, nebent moteris sutinka sumok\xc4\x97ti u\xc5\xbe j\xc5\xb3 saugojim\xc4\x85 u\xc5\xbe\xc5\xa1aldytoje b\xc5\xabsenoje, arba duoda leidim\xc4\x85 embrionus panaudoti moksliniams tyrimams (kadangi tai rei\xc5\xa1kia naujos gyvyb\xc4\x97s sunaikinim\xc4\x85, kai kuriose valstyb\xc4\x97se tai n\xc4\x97ra leid\xc5\xbeiama; pvz., Italijoje tokia proced\xc5\xabra yra grie\xc5\xbetai reglamentuota, ir pagalbiniu b\xc5\xabdu apvaisinti leid\xc5\xbeiama ne daugiau kaip 3 kiau\xc5\xa1ial\xc4\x85stes, kurios visos vienu metu po to \xc4\xafsodinamos moteriai \xc4\xaf gimd\xc4\x85).\n_START_SECTION_\nIstorija\n_START_PARAGRAPH_\nApvaisinim\xc4\x85 in vitro sugalvojo anglai, tod\xc4\x97l pirmasis k\xc5\xabdikis, kuris buvo prad\xc4\x97tas m\xc4\x97gintuv\xc4\x97lyje (Luiza Braun, Louise Joy Brown), gim\xc4\x97 Did\xc5\xbeiojoje Britanijoje 1978 met\xc5\xb3 liepos 25 d., naudojant cezario pj\xc5\xabv\xc4\xaf. Iki 2006 met\xc5\xb3 pasaulyje naudojant \xc5\xa1\xc4\xaf metod\xc4\x85 yra gim\xc4\x99 apie 3 mln. vaik\xc5\xb3, i\xc5\xa1 j\xc5\xb3 apie 60 proc. \xe2\x80\x93 Europoje. Vakar\xc5\xb3 \xc5\xa1alyse tokie vaikai sudaro iki 1-4 proc. nuo vis\xc5\xb3 gimusi\xc5\xb3j\xc5\xb3 skai\xc4\x8diaus.'